钦定古今图书集成/明伦汇编/氏族典/第598卷 > 《郑樵通志》 > 宇文泰
## 钦定古今图书集成/明伦汇编/氏族典/第598卷 > 《郑樵通志》 > 宇文泰

按《周书》，太祖文皇帝姓宇文氏，讳泰，字黑獭，代武川
人。其先居朔野。有葛乌菟者，雄武多算略，鲜卑奉以
为主，世为大人。其后曰普回，因狩得玉玺，有文曰“皇
帝玺。”普回以为天授，其俗谓天曰宇，谓君曰文，因号
宇文，国并以为氏。普回子莫那，始居辽西，是曰献侯。
九世至侯豆归，为慕容晃所灭。其子陵归魏，赐爵安
定侯。陵生系，系生韬，并以武略称。韬生肱。肱任侠有
气干，统其部众，后殁于阵。武成初，追尊曰“德皇帝”，太
祖德皇帝少子。少有大度，轻财好施。贺拔岳迎孝庄
帝，太祖与岳有旧，乃从岳。孝庄反正，以功封宁都子。
从岳入关，加直阁将军，行原州事。太昌元年，领岳府
司马。岳为侯莫陈悦所害，太祖讨悦，斩之。齐神武已
有异志，魏帝深仗太祖，进关西大都督、略阳县公，承
制封拜。帝入关，军国之政，咸取决太祖。进封略阳郡
公，以冯翊长公主配太祖，拜驸马都尉，进位丞相。魏孝武帝崩，太祖定策，尊立魏南阳王宝炬，是为文皇
帝。魏大统元年，进都督中外诸军事，封安定郡王。太
祖固让，乃改封安定郡公。十四年五月，进授太师。十
七年三月，魏文帝崩，皇太子嗣位，太祖以冢宰总百
揆。魏废帝二年，诏太祖去丞相大行台，为都督中外
诸军事。魏帝有怨言，太祖定议废帝，尊立齐王廓，是
为恭帝。恭帝三年正月，建六官，以太祖为太师、大冢
宰、柱国。冬十月乙亥，崩于云阳宫，年五十二。葬于成
陵，谥曰“文公。”孝闵帝受禅，追尊为文王，庙曰“太祖。”《武
成》元年，追尊为文皇帝。